CELEX: 62020TN0513
Language: fi
Date: 2020-08-14 00:00:00
Title: Asia T-513/20: Kanne 14.8.2020 – Asempre v. komissio

28.9.2020   
            
            
               FI
            
            
               Euroopan unionin virallinen lehti
            
            
               C 320/32
            
         
      Kanne 14.8.2020 – Asempre v. komissio
      (Asia T-513/20)
      (2020/C 320/64)
      Oikeudenkäyntikieli: espanja
      
         Asianosaiset
      
      
         Kantaja: Asociación Profesional de Empresas de Reparto y Manipulado de Correspondencia (Asempre) (Madrid, Espanja) (edustajat: asianajajat J. Piqueras Ruiz, I. Igartua Arregui ja M. Troncoso Ferrer)
      
         Vastaaja: Euroopan komissio
      
         Vaatimukset
      
      Kantaja vaatii, että unionin yleinen tuomioistuin
      
                  —
               
               
                  kumoaa valtiontuesta SA.50872 (2020/NN) – Korvaus postin yleispalveluvelvoitteesta Correosille 2011-2020 – 14.5.2020 tehdyn komission päätöksen C(2020) 3108 final, ja tämän johdosta
               
            
                  —
               
               
                  velvoittaa komission korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteella riitautetaan valtiontuesta SA.50872 (2020/NN) – Korvaus postin yleispalveluvelvoitteesta Correosille 2011-2020 – 14.5.2020 tehty komission päätös C(2020) 3108 final, jossa komissio toteaa muun muassa, että Correosille yleispalvelun suorittamisesta ajanjaksolla 2011–2020 maksettu korvaus on katsottava lainvastaiseksi tueksi SEUT 107 artiklan 1 kohdassa tarkoitetulla tavalla siitä huolimatta, että se soveltuu SEUT 106 artiklan 2 kohdan nojalla sisämarkkinoille.
      Kanteensa tueksi kantaja vetoaa kolmeen kanneperusteeseen.
      
                  1.
               
               
                  Ensimmäinen kanneperuste, joka koskee ilmeistä arviointivirhettä.
                  
                              —
                           
                           
                              Kantaja väittää, että komissio on ollut väärässä katsoessaan, että osa valtion maksamasta korvauksesta tarkastelun kohteena olevalla ajanjaksolla olisi pitänyt kohdentaa ajanjaksolle ennen vuotta 2011, tarkemmin ajanjaksolle 2007-2010. Jos väitetään, että viitteenä käytetty budjetin alamomentti vastaa Correosin yleispalvelusuorituksia vuosina 2008, 2009 tai 2010 ja että se on tämän vuoksi katsottava kyseisiin vuosiin kohdistuvaksi tueksi, olisi tämä kuitenkin pitänyt käydä ilmi alamomenttien numeroinneista siten, että numeron alkuun olisi merkitty vuodet 2007, 2008, 2009 ja 2010. Näin ei kuitenkaan ole tehty, vaan alamomentit on kirjattu numeroilla 2011 1701 491N 441 ja 2013 1703 491N 442. Tämä merkitsee, että tuet kohdistettiin näille jaksoille ja käytettiin niiden aikana eikä minään muuna vuonna.
                           
                        
            
                  2.
               
               
                  Toinen kanneperuste, jonka mukaan kyseessä on ilmeinen arviointivirhe ja jonka mukaan yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä 15.12.1997 annetun Euroopan parlamentin ja neuvoston direktiivin 997/67/EY (EYVL 1997, L 15, s. 14) 22 artiklaa on rikottu.
                  
                              —
                           
                           
                              Kantajan mukaan hallinnollisista tiedoksiannoista kyseessä olevalla ajanjaksolla aiheutuneet kustannukset eivät voi olla valtion korvausten kohteena, koska tällaista korvausta on pidettävä lainvastaisena ja sisämarkkinoille soveltumattomana tukena, minkä komissio on kuitenkin sivuuttanut kanteen kohteena olevassa päätöksessä. Komissio on näet omaksunut täysin kansallisen kilpailuviranomaisen (Comisión Nacional de los Mercados y de la Competencia) käyttämistä arviointiperusteista poikkeavan arviointiperusteen katsomalla, että hallinnollisista tiedoksiannoista aiheutuvat kustannukset kuuluvat yleispalveluvelvoitteeseen, minkä vuoksi valtio voi pätevästi korvata ne. Sivuuttaessaan tällä tavalla postialan sääntelyviranomaisena toimivan kansallisen kilpailuviranomaisen kannan komissio on laiminlyönyt SEUT 107 artiklan soveltamista ohjaavan velvoitteensa noudattaa menettelyllisiä takeita.
                           
                        
            
                  3.
               
               
                  Kolmas kanneperuste, jonka mukaan kyseessä on ilmeinen arviointivirhe ja SEUT 107 artiklan rikkominen.
                  
                              —
                           
                           
                              Tämän osalta kantaja esittää, ettei komission olisi pitänyt sivuuttaa kyseessä olevan tuen määrää laskettaessa määriä, jotka muodostuvat kiinteään omaisuuteen ja elinkeinotoimintaan kohdistuvia veroja koskevista vapautuksista.